असली लिफाफा कोर्ट पहुंच सकता है, कहा था- मर्डर हुआ तो खुलेगा नाम
Atiq Ahmed Ashraf Ahmed Pakistan ISI Connectionl Follow Atiq Ahmed Killing News, Reports and Latest News On Dainik Bhaskar  सोशल मीडिया पर एक चिट्ठी वायरल हो रही है। बताया जा रहा है कि यह चिट्ठी गैंगस्टर अतीक के भाई अशरफ ने अपनी हत्या से पहले लिखी थी। इसमें शाइस्ता परवीन का भी नाम है।
सोशल मीडिया पर एक चिट्ठी वायरल हो रही है। बताया जा रहा है कि यह चिट्ठी गैंगस्टर अतीक के भाई अशरफ ने अपनी हत्या से पहले लिखी थी। इसमें शाइस्ता परवीन का भी नाम है। भास्कर ने इस वायरल चिट्ठी पर अतीक अहमद के वकील विजय मिश्रा से संपर्क किया। इस पर उनका कहना है कि यह फेक चिट्ठी है। असली चिट्ठी हाईकोर्ट और मुख्यमंत्री के पास पहुंच सकती है।
मर्डर से पहले जब अशरफ को 28 मार्च को प्रयागराज लाया जा रहा था, तब उसने कहा था कि उसे एक अफसर ने धमकाया है। कहा था कि दो हफ्ते बाद अशरफ को बहाने से निकाला जाएगा और "निपटा दिया जाएगा।"
अशरफ ने अपनी हत्या की ओर इशारा किया था। उसने कहा था- अगर मेरी हत्या होती है तो सुप्रीम कोर्ट के चीफ जस्टिस, इलाहाबाद हाईकोर्ट के चीफ जस्टिस और मुख्यमंत्री को मेरा बंद लिफाफा मिलेगा। उसमें उस अधिकारी का नाम होगा, जिसने मुझे हत्या की धमकी दी है।
इस चिट्ठी की हकीकत जानने के लिए ही भास्कर ने विजय मिश्रा से बात की। अतीक की पत्नी शाइस्ता परवीन उसके सरेंडर, अतीक की फैमिली को लेकर सवाल किए।
सबसे पहले सोशल मीडिया पर वायरल अशरफ और शाइस्ता परवीन की चिट्ठी
अतीक के वकील से एक्सक्लूसिव बातचीत...
सवाल: अशरफ का लिफाफा क्या है, उसका सच क्या है?
जवाब: मैं जब बरेली जेल में अशरफ से मिलने गया था तो उनसे चिट्‌ठी के बारे में पूछा था। इस पर उन्होंने बताया था कि लिफाफे की बात तो सही है। अशरफ ने बताया था कि 28 मार्च को उन्हें जब प्रयागराज से बरेली जेल ले जाया जा रहा था, तो रास्ते में पुलिस लाइंस में उन्हें रोका गया था। यहां एक पुलिस अधिकारी ने उनसे कहा था कि इस बार तो बच गए हो, लेकिन 15 दिन के अंदर जेल से निकालकर तुम्हें 'निपटा' दिया जाएगा।
सवाल: अच्छा चिट्ठी में किस अधिकारी का नाम है?
जवाब: ​​​​​​ चिट्ठी के बारे में उन्होंने जिक्र जरूर किया था, लेकिन ये नहीं बताया था कि चिट्‌ठी कहां पर है और किसके पास रखी गई है? हां, ये कहा था अगर मेरे साथ कोई घटना होती है या मेरी हत्या होती है, तो ये चिट्ठी जरूर भेजी जाएगी। मेरे नाम पूछने पर अशरफ ने कहा कि उस अधिकारी का नाम नहीं बताऊंगा, क्योंकि आप मेरे वकील हैं, नाम बताने से आपको दिक्कत हो सकती है। लेकिन यदि मेरी हत्या होती है तो लिफाफे में बंद चिट्ठी चीफ जस्टिस ऑफ इंडिया और चीफ जस्टिस हाईकोर्ट इलाहाबाद को भेज दी जाएगी।
सवाल: आखिर वो चिट्ठी है कहां?
जवाब: चिट्‌ठी कहां है, किसके पास रखी है, इसकी जानकारी मुझे नहीं दी थी। हां, इतना जरूर कहा था कि यदि कोई घटना होती है तो चिट्ठी जरूर पहुंचेगी।
सवाल: चिट्‌ठी किसी को भेजी गई है क्या?
जवाब: नहीं, अभी तक तो मेरी जानकारी में नहीं है, लेकिन हो सकता है कि भविष्य में चिट्ठी पहुंच जाए।
सवाल: सोशल मीडिया पर एक चिट्‌ठी वायरल हो रही है, जो CM, CJI को भेजी गई है, वो क्या है?
जवाब: उस चिट्ठी के बारे में मुझे कोई जानकारी नहीं है। घटना से पहले शाइस्ता परवीन ने एक चिट्ठी CM योगी आदित्यनाथ जी को लिखी थी। उन्होंने कहा था कि मेरे और मेरे परिवार के साथ अन्याय हो रहा है, न्याय दीजिए।
सवाल: फिर वायरल चिट्ठी का सच क्या है?
जवाब: मीडिया में जो चिट्ठी वायरल हो रही है, उसका वास्तविकता से कोई लेना-देना नहीं है। जैसा कि उसको मैंने देखा, लेकिन वह अशरफ की चिट्ठी नहीं है। उसमें किसी न्यायालय का प्रार्थना पत्र है। उसको मैनिपुलेट करके चलाया जा रहा है।
सवाल: कैसे कह सकते हैं कि गलत चिट्ठी वायरल हो रही है?
जवाब: न्यायालय में जब भी हम प्रार्थना पत्र डालते हैं, उसमें किसी का नाम नहीं पड़ता है। जो वायरल किया जा रहा है, उसमें अधिकारी का नाम भी डाला गया है, जो बिल्कुल गलत है।
सवाल: सरेआम अतीक-अशरफ की हत्या कर दी गई। अब आप लोग क्या करेंगे?
जवाब: अतीक-अशरफ की कॉल्विन हॉस्पिटल में मेडिकल जांच के नाम पर हत्या हो गई। ये हत्या पुलिस सुरक्षा की बहुत बड़ी चूक की वजह से हुई है। इसकी लंबी लड़ाई लड़ी जाएगी। हमारी सीनियर अधिवक्ताओं के पैनल के साथ बैठक हो रही है। तय किया जा रहा है कि किस तरीके से कानूनी लड़ाई लड़ी जा सकती है। भविष्य में हम लोग इस पूरे मामले को लेकर सुप्रीम कोर्ट भी जाएंगे।
सवाल: सुप्रीम कोर्ट में PIL भी दाखिल हुई है। यह किसने दाखिल की है?
जवाब: एक PIPL सुप्रीम कोर्ट में दाखिल की गई है, लेकिन मुझे यह जानकारी नहीं है कि यह किसने दाखिल की है।
सवाल: शाइस्ता परवीन कहां है? कोई संपर्क हुआ क्या?
जवाब: शाइस्ता परवीन से कोई संपर्क नहीं है। जब असद का एनकाउंटर हुआ था, तब शाइस्ता परवीन से संपर्क करने की कोशिश की गई थी कि असद के जनाजे में आ जाएं। पति और देवर की जब हत्या हुई तो उसके बाद भी मीडिया के माध्यम से उनको संदेश पहुंचाया गया, लेकिन अभी तक संपर्क नहीं हो सका है। वह कहां है, मुझे भी पता नहीं है।
सवाल: अतीक का पूरा परिवार दरबदर है। क्या इसको लेकर कोर्ट जाएंगे?
जवाब: यह न्यायालय और न्यायालय के बाद का विषय है, क्योंकि अतीक अहमद और अशरफ का भी घर तोड़ दिया गया था। अशरफ और उनके परिवार और ससुराल का भी घर तोड़ दिया गया। कोई किसी रिश्तेदार के घर पर रह रहे हैं। कोई किसी के यहां रह रहा है। जब स्थिति सामान्य होगी तो शायद सब लोग एक साथ रह सकें। सुरक्षा की भावना से जब बाहर निकलेंगे तो बात की जा सकती है।
सवाल: अतीक के दो बेटे जेल में हैं। क्या उनको राहत मिल सकती है?
जवाब: यह न्यायालय का विषय है। कब पेशी है इस पर अभी कुछ कहा नहीं जा सकता है।
सवाल: आपको भी जान का खतरा है। क्या इसको लेकर कोई कदम उठाएंगे?
जवाब: मुझे अपनी और अपने घरवालों की सुरक्षा को लेकर चिंता है। घर वाले भी अक्सर कहते हैं कि आप अतीक अहमद के वकील हैं। केस लड़ रहे हैं। आपको खतरा भी है। इस पूरे मामले पर न्यायालय में विषय रखा जाएगा। न्यायालय जैसा आदेश करेगा, उसका हम ध्यान रखेंगे। 
अशरफ बोला- मुझे अफसर ने धमकी दी है, दो हफ्ते में निपटा दिया जाऊंगा
28 मार्च को प्रयागराज की MP/MLA कोर्ट में पेशी के बाद पूर्व विधायक अशरफ को वापस बरेली जेल ले जाया गया। बरेली जेल गेट पर पुलिस के वज्र वाहन में बैठे अशरफ ने मीडिया से लंबी बात की। कहा, "मुझे एक अधिकारी ने धमकी दी है। उसने कहा कि दो हफ्ते के बाद किसी बहाने से निकाला जाएगा और निपटा दिया जाऊंगा।" (पूरी खबर पढ़ें)
अतीक-अशरफ हत्याकांड में कॉन्ट्रैक्ट किलिंग का एंगल: जैद, भाटी गैंग और माफिया कनेक्शन पर जांच
माफिया अतीक अहमद और अशरफ की हत्या क्यों की गई? लवलेश, सनी और अरुण ने ही आखिर क्यों मारा? हर जुबान पर यही सवाल है। अब इस दोहरे हत्याकांड में सबसे बड़ा एंगल कॉन्ट्रैक्ट किलिंग का आ रहा है। यानी अतीक और अशरफ की हत्या सुपारी देकर करवाई गई है। (पूरी खबर पढ़ें)